14 Akee menwunle ye, na nea! Boaneralɛ ne gyi Zayɔn Boka ne azo, na 144,000 ne mɔɔ bɛhɛlɛ ye duma nee ɔ Ze duma wɔ bɛ nwoma azo la boka ɔ nwo.2 Mendele dede bie vi anwuma mɔɔ le kɛ nzule dɔɔnwo mɔɔ ɛlɛse nee ezulehululɛ mɔɔ anloa yɛ se la; na dede ne mɔɔ mendele la le kɛ edwɛndolɛma mɔɔ bɛlɛbɔ bɛ sanwule la.3 Na bɛlɛto edwɛne bie mɔɔ zɔho edwɛne fofolɛ la wɔ belemgbunli ebia ne nee tease abɔdeɛ nna ne nee mgbanyima ne mɔ anyunlu, na awie biala angola anzukoa edwɛne zɔhane kyesɛ 144,000 ne mɔɔ bɛdɔ bɛ bɛvi azɛlɛ ye azo la ala.4 Ɛhye mɔ a le bɛdabɛ mɔɔ bɛanva mraalɛ bɛangua bɛ nwo evinli la; nɔhalɛ nu, bɛle amunli. Ɛhye mɔ a le bɛdabɛ mɔɔ bɛdi Boaneralɛ ne anzi wɔ ɛleka biala mɔɔ ɔlɛkɔ la. Ɛhye mɔ a bɛdɔle bɛ bɛvile alesama anu kɛ ma mɔɔ limoa la bɛmaanle Nyamenle nee Boaneralɛ ne a,5 na bɛannwu adalɛ biala wɔ bɛ nloa anu; evinli biala ɛnle bɛ nwo.6 Na menwunle anwumabɔvolɛ bieko kɛ ɔlua anwomanyunlu, na ɔlɛ dahuu edwɛkpa ne kɛ ɔkabɔ ye nolo yeahile bɛdabɛ mɔɔ bɛde azɛlɛ ye azo la, maanle nee mbusua nee aneɛ nee menli kɔsɔɔti.7 Ɔvale ɛnelɛ kpole ɔhanle kɛ: “Bɛzulo Nyamenle na bɛwula ye anyunlunyia, ɔluakɛ ye ndɛnebualɛ mekɛ ne ɛdwu, yemɔti bɛzonle Mɔɔ bɔle anwuma nee azɛlɛ ye nee nyevile nee azule* muala la.”8 Anwumabɔvolɛ bieko, mɔɔ tɔ zo nwiɔ la lile ɔ nzi na ɔhanle kɛ: “Yedɔ aze! Babelɔn Kpole ne ɛdɔ aze, mɔɔ ɔmaanle maanle maanle kɔsɔɔti nlonle ye adwɔmane ɛbɛla* ɛya nza ne bie la!”9 Anwumabɔvolɛ bieko, mɔɔ tɔ zo nsa la lile bɛ nzi na ɔvale ɛnelɛ kpole ɔhanle kɛ: “Saa awie sonle nane anwo ɛzulolɛ ne nee ye ananze ne na ɔnyia ye nzonlɛyɛlɛ ne bie wɔ ɔ nwoma azo anzɛɛ ɔ sa fema ne anwo a,10 ɔbanlo Nyamenle ɛyavalɛ nza ne mɔɔ bɛtɛfonlanle nu na bɛwola bɛgua Ye ɛya kanrɛlɛ ne anu la na bɛbahile ye nyane wɔ senle nee sɔlefa nu wɔ anwumabɔvolɛma nwuanzanwuanza nee Boaneralɛ ne anyunlu.11 Na bɛ nyanenwunlɛ esike ne fo kɔ anwuma dahuu, na bɛnlie bɛ menle alehyenlɛ nee aledwolɛ, bɛdabɛ mɔɔ bɛsonle nane anwo ɛzulolɛ ne nee ye ananze ne nee awie biala mɔɔ nyia ye duma sɛkɛlɛneɛ ne bie la.12 Ɛke a abotane nwo hyia wɔ nwuanzanwuanzama ne afoa nu a, bɛdabɛ mɔɔ bɛdi Nyamenle mɛla zo na bɛlɛ Gyisɛse diedi ne anu ɛsesebɛ la.”13 Na mendele ɛnelɛ bie vi anwuma, ɔse, “Kɛlɛ kɛ: Anyelielɛ a le bɛdabɛ mɔɔ bɛkɛwu wɔ Awulae anu ɔvi mekɛ ɛhye mɔɔ kɔ la. Ɛhɛe, kɛ sunsum ne se la ɛne, maa bɛlie bɛ menle wɔ bɛ gyima nwo, ɔluakɛ ninyɛne mɔɔ bɛyɛle la li bɛ nzi.”14 Akee menwunle ye, na nea! amungu nwohyee bie, na awie mɔɔ zɔho sonla ra la de amungu ne azo, nvutuke abotile bɔ ɔ ti yɛɛ ɔlɛ ɛdedadeɛ nlane bie ɔ sa nu.15 Anwumabɔvolɛ bieko vi ɛzonlenlɛ sua ne anu vindele, ɔvale ɛnelɛ kpole ɔzele mɔɔ de amungu ne azo la kɛ: “Fa wɔ ɛdedadeɛ ne na te, ɔluakɛ mekɛ ɛdwu mɔɔ ɔwɔ kɛ bɛte a, na azɛlɛ ne azo ma ɛwie bolo.”16 Na mɔɔ de amungu ne azo la dole ye ɛdedadeɛ ne wɔ azɛlɛ ye azo, na ɔdele ma mɔɔ wɔ azɛlɛ ne azo la.17 Na anwumabɔvolɛ ko noko vi ɛzonlenlɛ sua ne mɔɔ wɔ anwuma lɔ la anu vindele, na ɛnee ɔdaye noko ɔlɛ ɛdedadeɛ nlane bie.18 Na anwumabɔvolɛ ko noko vi afɔlemokyea ne anwo vindele, yemɔ ɔlɛ tumi wɔ senle nwo zo. Na ɔvale ɛnelɛ kpole ɔzele mɔɔ lɛ ɛdedadeɛ nlane ne la kɛ: “To wɔ ɛdedadeɛ ne na boɔboa vanye mɔɔ wɔ azɛlɛ ye azo la aziakɛ ne anloa, ɔluakɛ ye ma ne ɛbolo.”19 Anwumabɔvolɛ ne dole ye ɛdedadeɛ ne wɔ azɛlɛ ye azo, na ɔboɔboale azɛlɛ ye azo vanye ne anloa na ɔvuandinle ɔguale Nyamenle ɛya nwanye ɛhwihwinlɛ kuma kpole ne anu.20 Bɛtietiale vanye ne azo wɔ sua ne kandiba lɔ, na mogya mɔɔ vi nwanye ɛhwihwinlɛ kuma ne anu rale la hɔle anwuma hɔdwule mgbɔnwɔ ne mɔ anloa nu bulalɛ ne anwo, ye tendenle kɛyɛ kilomita 300.
twi_Latn